和微之詩二十三首 和李勢女
作者：白居易
朝代：唐

paragraphs: 減一分太短，增一分太長。
不朱面若花，不粉肌如霜。
色爲天下豔，心乃女中郎。
自言重不幸，家破身未亡。
人各有一死，此死職所當。
忍將先人體，與主爲疣瘡。
妾死主意快，從此兩無妨。
願信赤心語，速即白刃光。
南郡忽感激，却立捨鋒鋩。
撫背稱阿姉，歸我如歸鄉。
竟以恩信待，豈止猜妬忘。
由來几上肉，不足揮干將。
南郡死已久，骨枯墓蒼蒼。
願於墓上頭，立石鐫此章。
勸誡天下婦，不令陰勝陽。